Diari Oficial de la Generalitat Valenciana


Sumari del DOGV 9223, del 25-11-2021 (2021/11500)

RESOLUCIÓ d'11 de novembre de 2021, de la Direcció General d'Agricultura, Ramaderia i Pesca, per la qual s'estableixen disposicions d'aplicació de l'Ordre de 15 de juliol de 1994, de la Conselleria d'Agricultura, Pesca i Alimentació, per la qual es regulen els períodes d'exercici de la pesca.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9223

Data del DOGV
:   25-11-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/11307


Data del document
:   11-11-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * indústria pesquera

RESOLUCIÓ d'11 de novembre de 2021, de la Direcció General d'Agricultura, Ramaderia i Pesca, per la qual s'estableixen disposicions d'aplicació de l'Ordre de 15 de juliol de 1994, de la Conselleria d'Agricultura, Pesca i Alimentació, per la qual es regulen els períodes d'exercici de la pesca. [2021/11997]  
L'Ordre de 15 de juliol de 1994, de la Conselleria d'Agricultura, Pesca i Alimentació, per la qual es regulen els períodes d'exercici de la pesca (DOGV 8955, pàg. 2324), estableix els horaris i períodes de descans setmanal que han d'observar els vaixells pesquers de les modalitats d'arrossegament, encerclament i art de fons que entren o isquen de ports de la Comunitat Valenciana.  
Aquesta ordre va ser modificada per l'Ordre de 2 de juny de 2003, de la Conselleria d'Agricultura, pesca i Alimentació, per la qual es modifiquen els períodes d'exercici de la pesca en la modalitat d'arrossegament (DOGV 4515, pàg. 16830), que establia un horari general d'eixida i entrada a port, per a la modalitat d'arrossegament, entre les 5 del matí i les 6 de la vesprada, sense perjudici del compliment del nombre màxim d'hores que fixe la normativa estatal i de les excepcions que expressament s'autoritzen en els plans de pesca per als caladors considerats llunyans.  
El Reial Decret 1440/1999, de 10 de setembre, pel qual es regula l'exercici de la pesca amb arts d'arrossegament de fons en el calador nacional del Mediterrani, estableix en l'article 9, «Esforç de pesca», que el període autoritzat per a exercir la pesca d'arrossegament de fons serà, per a cada vaixell, de cinc dies per setmana i dotze hores per dia en la mar.  
En tot cas, el període de descans setmanal serà de quaranta-huit hores continuades.  
El 20 de maig de 2020, va ser publicada l'Ordre APA/423/2020, de 18 de maig, per la qual s'estableix un pla de gestió per a la conservació dels recursos pesquers demersals en el mar Mediterrani, instrument d'aplicació del Reglament (UE) 2019/1022 del Parlament Europeu i del Consell, de 20 de juny de 2019, pel qual s'estableix un pla pluriennal per a les espècies demersals en el Mediterrani occidental.  
  
L'article 10 d'aquesta ordre «temps de permanència en la mar» exceptua de l'horari general aquells vaixells d'arrossegament que pesquen a més de 24 milles de la costa, amb la condició que almenys el 70 % del temps de l'activitat pesquera d'aquest dia es desenvolupe en zones que es troben a aquesta distància mínima, i els permet una permanència en la mar de fins a 15 hores per dia, sempre que es complisquen els dos requisits anteriors.  
Amb la finalitat de facilitar la possibilitat que els vaixells de la modalitat d'arrossegament que complisquen amb les condicions esmentades puguen acollir-se a l'horari excepcional de 15 hores, sense incomplir la regulació autonòmica d'horaris, tenint en compte el que disposa l'article 50.7 de l'Estatut d'Autonomia de la Comunitat Valenciana, i en virtut del que estableix la disposició addicional primera de l'Ordre de 2 de juny de 2003, de la Conselleria d'Agricultura, pesca i Alimentació, per la qual es modifiquen els períodes d'exercici de la pesca en la modalitat d'arrossegament mitjançant la qual es faculta la direcció general competent en pesca perquè dicte les disposicions necessàries per al desenvolupament i aplicació de la present ordre, resolc:  
  
Primer  
Aquells vaixells d'arrossegament de fons en el Mediterrani, amb port base a la Comunitat Valenciana, que pretenguen acollir-se al que disposa l'article 10, «temps de permanència en la mar», de l'Ordre APA/423/2020, de 18 de maig, per la qual s'estableix un pla de gestió per a la conservació dels recursos pesquers demersals en el mar Mediterrani, hauran de comunicar a l'administració competent en pesca marítima de la Comunitat Valenciana, almenys amb 1 setmana d'antelació, la jornada o jornades concretes de pesca per a les quals es pretenga acollir al que estableix aquest article, amb la finalitat de poder donar trasllat d'aquesta comunicació al Centre de Seguiment de la Pesca (CSP).  
La falta de la comunicació esmentada suposarà que el vaixell s'acull a l'horari general.  
  
Segon  
Les confraries de pescadors podran efectuar la comunicació a la qual es fa referència en l'apartat anterior de manera conjunta per a tots els vaixells el port base dels quals siga aquell en què està implantada la confraria corresponent.  
  
Tercer  
L'horari d'eixida i entrada a port dels vaixells que hagen realitzat la corresponent comunicació regulada en l'apartat anterior, serà el comprés entre les 03.30 h i les 18.30 h.  
  
Quart  
Aquesta resolució no serà aplicable en les zones regulades per l'Ordre APA/1728/2005, de 3 de juny, per la qual es regula l'activitat dels vaixells d'arrossegament peninsulars que pesquen en aigües profundes dels caladors de les illes d'Eivissa i Formentera.  
  
Cinqué  
L'incompliment de la regulació continguda en aquesta resolució pot ser sancionada d'acord amb el que s'estableix en la Llei 5/2017, de 10 de febrer, de pesca marítima i aqüicultura de la Comunitat Valenciana.  
  
  
Sisé  
Aquesta resolució serà eficaç des de l'endemà de la seua publicació en el Diari Oficial de la Generalitat Valenciana.  
  
Contra aquesta resolució, que no posa fi a la via administrativa, pot interposar-se un recurs d'alçada davant del secretari autonòmic d'Agricultura i Desenvolupament Rural en el termini d'un mes comptat des de l'endemà de la publicació d'aquesta resolució, de conformitat amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
  
València, 11 de novembre de 2021.- El director general d'Agricultura, Ramaderia i Pesca: Antonio Quintana Martínez.